7100 Ured Uprave

Broj,

Zagreb,

Na temelju članka 81. Zakona o vodnim uslugama (Narodne novine 66/19), članka 77. i 79. Zakona o vodama (Narodne novine 66/19) te na temelju članka 9. izjave o osnivanju trgovačkog društva Vodoopskrba i odvodnja d.o.o. (potpuni tekst od 14. ožujka 2019. godine) Direktor Društva donosi sljedeću:

**ODLUKU O VODNOM REDARSTVU**

**I. OPĆE ODREDBE**

**Članak 1.**

Ovom Odlukom o vodnom redarstvu (u daljnjem tekstu: Odluka) uređuju se nadležnost, ovlasti i postupanje vodnih redara u provedbi nadzora koji proizlazi iz Zakona o vodnim uslugama i Zakona o vodama i to na području na kojem društvo Vodoopskrba i odvodnja d.o.o. (u daljnjem tekstu: Društvo) obavlja djelatnosti.

Na postupanje vodnih redara primjenjuju se na odgovarajući način odredbe Zakona o komunalnom gospodarstvu koji se odnosi na postupanje komunalnih redara.

**II. VODNI REDARI**

**Članak 2.**

Vodni redari su zaposlenici Društva.

Vodni redari moraju imati najmanje gimnazijsko srednjoškolsko obrazovanje ili četverogodišnje strukovno srednjoškolsko obrazovanje.

Vodni redari imaju iskaznicu i odoru određenu Odlukom Društva.

**III. NADLEŽNOST VODNIH REDARA**

**Članak 3.**

Vodni redari nadziru:

* jesu li vlasnik ili drugi zakoniti posjednik građevine koje se gradi priključili svoju građevinu na komunalne vodne građevine sukladno posebnim uvjetima priključenja prije tehničkog pregleda za ishođenje uporabne dozvole prema propisima o gradnji
* jesu li vlasnik ili drugi zakoniti posjednik izgrađene građevine priključili svoju građevinu na komunalne vodne građevine sukladno Općim i tehničkim uvjetima isporuke vodnih usluga, a najkasnije u roku od godinu dana od obavijesti Društva o mogućnosti priključenja sukladno propisima o gradnji i ozakonjenju nezakonito izgrađenih zgrada
* pražnjenje otpadnih voda iz individualnih sustava odvodnje, kako je to određeno propisima o vodama
* ispuštaju li pravne i fizičke osobe otpadne vode u sustav javne odvodnje, kojim upravlja Društvo, sukladno Odluci o odvodnji otpadnih voda.

**Članak 4.**

Vodni redar ovlašten je rješenjem narediti priključenje na komunalne vodne građevine i drugo usklađenje s odredbama propisa čiju primjenu nadzire.

Pravne osobe, fizičke osobe i osobe koje obavljaju drugu samostalnu djelatnost, obvezne su vodnom redaru u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

**Članak 5.**

U provedbi nadzora nad provedbom Zakona o vodnim uslugama i članka 77. Zakona o vodama i članka 79. Zakona o vodama, vodni redar je ovlašten:

1. zatražiti i pregledati isprave (osobna iskaznica, putovnica, izvod iz sudskog ili drugog odgovarajućeg registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora
2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora
3. zatražiti pisanim putem od stranke točne i potpune podatke i dokumentaciju potrebnu u nadzoru
4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanje kamerom, videozapisom i sl.)
5. obavljati i druge radnje u svrhu provedbe nadzora.

**IV. POSTUPANJE VODNIH REDARA**

**Članak 6.**

Kada vodni redar utvrdi da vlasnik ili drugi zakoniti posjednik građevine koja se gradi ili izgrađene građevine nije priključio svoju građevinu na komunalne vodne građevine sukladno članku 55. Zakona o vodnim uslugama, ovlašten je po službenoj dužnosti pokrenuti upravni postupak i kao službena osoba rješenjem narediti priključenje na komunalne vodne građevine, odnosno druge odgovarajuće mjere radi usklađenja s odredbama propisa čiju primjenu nadzire.

Kada vodni redar utvrdi da pražnjenje otpadnih voda iz individualnih sustava odvodnje nije u skladu s propisima o vodama, ovlašten je po službenoj dužnosti pokrenuti upravni postupak i kao službena osoba rješenjem narediti odgovarajuće mjere radi usklađenja s odredbama propisa čiju primjenu nadzire.

Kada vodni redar utvrdi da se otpadne vode ispuštaju u sustav javne odvodnje odvodnje kojim upravlja Društvo protivno odluci o odvodnji otpadnih voda, ovlašten je po službenoj dužnosti pokrenuti upravni postupak i kao službena osoba rješenjem narediti odgovarajuće mjere radi usklađenja s odredbama propisa čiju primjenu nadzire.

**Članak 7.**

Upravni postupak vodni redar pokreće protiv osobe koja je povrijedila propis čije izvršenje je ovlašten nadzirati, odnosno osobe koja je obvezna otkloniti utvrđenu povredu.

Ako se osoba iz stavka 1. ovog članka ne može utvrditi, rješenje se donosi protiv nepoznate osobe.

Ako vodni redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

**Članak 8.**

Kada vodni redar utvrdi da nije povrijeđen propis čije izvršenje je ovlašten nadzirati pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

**Članak 9.**

Ako je stranka izvršila obvezu iz rješenja o izvršenju vodnog redara ili je zbog drugog razloga prestala obveza izvršenja tog rješenja, vodni redar po službenoj dužnosti donosi rješenje o obustavi postupka izvršenja rješenja.

**Članak 10.**

U provedbi svojih ovlasti vodni redari surađuju s jedinicama lokalne samouprave na čijem području obavljaju svoju službu, a jedinice lokalne samouprave obavještavaju Društvo o uočenim nepravilnostima i nedostacima na svom području.

**Članak 11.**

Javnopravna tijela te pravne i fizičke osobe obvezne su vodnom redaru, bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

Vodni redar ovlašten je zatražiti pomoć policije ako se prilikom izvršenja rješenja pruži otpor ili se otpor osnovano očekuje.

**V. ŽALBENI POSTUPAK**

**Članak 12.**

Protiv rješenja vodnog redara stranka ima pravo izjaviti žalbu drugostupanjskom tijelu.

Žalba se izjavljuje u roku od 15 dana od dana dostave rješenja i ne odgađa izvršenje istog.

Ukoliko se u žalbenom postupku utvrde nove činjenice, vodni redar može prije slanja žalbe drugostupanjskom tijelu, ukinuti ili preinačiti prethodno doneseno rješenje.

**VI. PREKRŠAJNI POSTUPAK**

**Članak 13.**

Novčanom kaznom za prekršaj može se kazniti pravna osoba, odgovorna osoba u pravnoj osobi ili fizička osoba:

* ako ne omogući provedbu nadzora vodnog redara
* ako kao vlasnik ili drugi zakoniti posjednik građevine koja se gradi ne priključi svoju građevinu na komunalne vodne građevine
* ako kao vlasnik ili drugi zakoniti posjednik građevine koja je izgrađena ne priključi svoju građevinu na komunalne vodne građevine
* ako ne postupi po naredbi vodnog redara
* ako ispušta otpadne vode protivno Odluci o odvodnji otpadnih voda.

Novčane kazne za prekršaje navedene u stavku 1. ovog članka propisane su odredbama članka 83. i članka 84. Zakona o vodnim uslugama.

Optužni prijedlog za prekršaje propisane Zakonom o vodnim uslugama koje u nadzoru utvrdi vodni redar, na njegov prijedlog priprema Odjel vodnog redarstva te isti potpisuje i podnosi Uprava Društva mjesno nadležnom sudu.

Sredstva novčanih kazni izrečenih u prekršajnom postupku prihod su jedinica lokalne samouprave, a ako je prekršitelj jedinica lokalne samouprave i/ili odgovorna osoba u njoj, sredstva novčane kazne prihod su državnog proračuna.

**VII. ZAVRŠNE ODREDBE**

**Članak 14.**

Ova Odluka stupa na snagu i primjenjuje se danom donošenja te će se objaviti na mrežnim stranicama Društva.

 VODOOPSKRBA I ODVODNJA d.o.o.

 Direktor

 dr.sc.Davor Poljak

 \_\_\_\_\_\_\_\_\_\_\_\_\_\_\_\_\_\_\_\_